Atur kawula Ki Sêtrawijaya, bêkêl siti dhusun ing Nglalung tanah ing Sokawatos. Bawah dalêm ing kadospaten kaprabon kaprangwadanan. Ing ngajêng andhèrèk Kangjêng Pangeran Mayor Ariya Suryanagara, kawula kapriksa ing parentah agêng, ingkang awit sangking aturipun Ki Sakrama ing Kalêbèn dhumatêng ing parentah agêng, kala ing dintên Sênèn tanggal ping 14 wulan Arwah ing taun Jimawal 1765, wanci enjing Ki Sakrama wau dipun pêndhêt bêrah dhatêng tiyang Cina, awasta Sêngkèk Tio Èk, rencangipun Babah Tio Owah, pak apyun tanah ing Kaduwang, Sêngkèk Tio Èk wau badhe kêsah dhatêng ing Karangbangun. Lampahipun dumugi wontên margi wana siti ing Karandhon. Padhêkahanipun tatênggan kawula siti dhusun ing Nglalung, Sêngkèk Tio Èk wau amanggih bilai, dipun kaniaya dipun begal ing tiyang durjana, batên kantênan tiyangipun. Sêngkèk Tio Èk anandhang tatu sakêlangkung kathah, lajêng dados ing pêjahipun. Wondèntên atur kawula inggih sayêktos. Sêngkèk Tio Èk dipun begal dipun kaniaya ing tiyang durjana, pêjah wontên tatênggan kawula siti dhusun ing Karandhon.